Trelis/gawiki huggingface dataset:
Antonio Cassano. Is peileadóir é Antonio Cassano. Imríonn sé faoi láthair do Sampdoria mar ionsaitheoir. D'imir sé le A.S. Bari nuair a bhí sé óg agus d'imir sé freisin le Real Madrid agus Roma.
Javier Saviola. Is imreoir sacair é Javier Saviola. Imríonn sé faoi láthair do SL Benfica cé gur imir sé cheana le F.C. Barcelona agus Real Madrid. Rugadh é ar an 11 Nollaig, 1981, in Buenos Aires san Airgintín.
Eiður Guðjohnsen. Is iarimreoir sacair Íoslannach é Eiður Smári Guðjohnsen a rugadh i Réicivíc ar an 15 Meán Fómhair 1978. D'imir sé mar thosaí do F.C. Barcelona i measc foirne eile. Ba imreoir sacair idirnáisiúnta é a athair freisin.
Ferenc Puskás. Ba pheileadóir sacair é Ferenc Puskás (2 Aibreán, 1927 - 17 Samhain, 2006). D'imir sé do Real Madrid agus don fhoireann náisiúnta Ungárach.
Nicolas Anelka. Is peileadóir é Nicolas Anelka. Imríonn sé faoi láthair do Chelsea mar ionsaitheoir. D'imir sé le Bolton Wanderers roimhe sin. Chaith sé tréimhsí le Arsenal, Real Madrid, Manchester City agus Liverpool ar iasacht.
Saol pearsanta.
Rugadh Anelka ar an 14 Mí an Mhárta 1979 in Chesnay, gar do Versailles sa Fhrainc. 
Thiontaigh sé ina Mhoslamach sa bhliain 2004. Tá sé pósta ar Barbara Tausia, grianghradadóir Beilgeach, agus tá beirt chlainne orthu.
Luís Figo. Is iarimreoir sacair ón bPortaingéil é Luís Filipe Madeira Caeiro Figo, a bhfuil aithne níos fearr air mar Luís Figo (rugadh i Liospóin ar 4 Samhain 1972).
Michael Owen. Is imreoir sacair é Michael Owen. Imríonn sé faoi láthair do Manchester United Imríonn sé freisin le foireann náisiúnta Shasana agus tá 89 caipín agus 40 cúl faighte aige don fhoireann náisiúnta. D'imir sé le Newcastle United, Liverpool F.C. agus Real Madrid roimhe sin.
Geremi. Is iarimreoir sacair as Camarún é Geremi Njitap. D'imir sé le haghaidh Real Madrid, Chelsea agus Newcastle United i measc clubanna sacair eile.
Lassana Diarra. Is imreoir sacair é Lassana Diarra. Imríonn sé faoi láthair le Portsmouth. D'imir sé le Le Havre ó 2003 go 2005. D'imir sé le Chelsea ó 2005 go 2007. D'imir sé le Arsenal roimhe sin.
Paulo Ferreira. Is iarimreoir sacair Portaingéalach é Paulo Ferreira. Cosantóir a bhí ann. D'imir sé le Chelsea sna blianta 2004–2013. D'imir sé le F.C. Porto roimhe sin (2004–2013). D'imir sé ar fhoireann náisiúnta na Portaingéile ó 2002 go 2010.
Carlo Cudicini. Is imreoir sacair é Carlo Cudicini (rugadh é ar 6 Meán Fómhair, 1973 i Milano na hIodáile). Imríonn sé faoi láthair do Tottenham Hotspur, d'imir sé cheana le Chelsea F.C..
Henrique Hilário. Is peileadóir sacair Portaingéalach é Henrique Hilário (21 Deireadh Fómhair, 1975 a rugadh é). Imríonn sé faoi láthair do Chelsea F.C. Imríonn sé mar chúl báire.
Rugadh i São Pedro da Cova, an Phortaingéil é.
Ryan Bertrand. Is imreoir sacair é Ryan Bertrand. Tá sé ar iasacht ó Chelsea ag Reading F.C.. Rugadh é i Londain, Shasana ar 5 Lúnasa, 1985.
Michael Mancienne. Is imreoir sacair Sasanach é Michael Mancienne. Imríonn sé faoi láthair do Wolves agus é ar iasacht ó Chelsea.
Singeapór. Cathairstát agus oileán atá suite in oirdheisceart na hÁise é Poblacht Singeapór, nó Singeapór (Singapore). Tá cúig mhilliún duine ina gcónaí ann. Iar-choilíneacht de chuid na Breataine Móire atá ann. D'fhorghabh arm na Seapáine é le linn an Dara Cogadh Domhanda. D'éirigh Singeapór neamhspleách ón mBreatain mar chuid den Mhalaeisia sa bhliain 1963. Bhain sí a neamhspleáchas amach mar thír inti féin sa bhliain 1965 nuair a scair sí ón Malaeisia. 
Tá 5,076,700 duine ina gcónaí i Singeapór de réir an daonáirimh a rinneadh sa bhliain 2010. Orthu sin, rugadh 2.91 mhilliún duine sa tír. An Búdachas an creideamh is coitianta. Is í an Chríostaíocht an dara ceann. Tá ceithre teangacha oifigiúla ann, mar atá, Béarla, Sínis, Malaeis agus Tamailis.
Bhí Singeapór ar na Ceithre Thíogar Áiseacha ar éirigh leo forbairt eacnamaíochta láidir a bhaint amach ag tosnú sna 1970idí. An tionscal agus seirbhísí na codanna is tábhachtaí de gheilleagar na tíre. Is é Singeapór ar an gceathrú lárionad airgeadais is mó ar Domhan. Gnó mór sa tír é an cearrbhachas. Tá ceann de na calafoirt thráchtála is gnóthaí ar Domhan ann freisin. Tá scaglanna ola lámh leis an chalafort.
Ludwig van Beethoven. Cumadóir agus pianódóir Gearmánach ab ea Ludwig van Beethoven (17 Nollaig (baisteadh), 1770 – 26 Márta, 1827). Meastar go bhfuil áit aige i measc na gcumadóirí is fearr riamh sa cheol clasaiceach, nó fiú an cumadóir is fearr ar domhan riamh. Rugadh Beethoven i mBonn. Ba í Maria Magdalena Keverich (19 December 1746 – 17 July 1787) a mháthair, agus Johann van Beethoven a athair.
Bhog Beethoven go dtí Vín na hOstaire sna 1790í. Thosaigh sé ag cailleadh a chuid éisteachta ag an am céanna, ach lean sé ar aghaidh ag cruthú sárshaothair nua go dtí deireadh a shaoil.
Páirc na Tulcha. Is staid sacair í Páirc na Tulcha ar bhruach na habhann den ainm céanna, an Tulcha. Tá sí suite i nDroim Conrach, Baile Átha Cliath. Imríonn Shelbourne F.C. a gcluichí ann faoi láthair. Is é 9,700 toilleadh na staide.
Coláiste na bhFiann. Is eagraíocht a chuireann cúrsaí samhraidh Gaeltachta ar fáil do dheágóirí le Gaeilge a fhoghlaim é Coláiste na bhFiann. 
Forbairt.
Thosaigh an eagraíocht i Ros Muc, Co. na Gaillimhe sa bhliain 1968 le seasca dalta. Thar an daichead bliain tá breis is caoga míle dalta tar éis a bheith ar chúrsa leo. Is éard atá inti ná "an tSeirbhís Náisiúnta is mó don óige tré mheán na Gaeilge". Ciallaíonn sé sin go stiúrann Coláiste na bhFiann ocht "gColáiste Samhraidh" i Ráth Cairn Co. na Mí, Ros Muc Co. na Gaillimh, Sligeach Co. Shligigh, Baile an Uairnigh Co. na Mí, Áth Luain, Contae na hIarmhí, Dún Dealgan, Contae Lú, Naomh Bréanainn Cill Airne Co. Chiarraí agus cúrsa lae i mBaile an Sceilg, Co. Chiarraí. 
Úsáideadh struchtúr Choláiste na bhFiann mar theimpléad do roinnt Choláistí Samhraidh eile. Ar maidin bíonn ranganna bunaithe ar an dteanga labhartha agus bíonn imeachtaí éagsúla mar shampla ceol, ealaíon agus spóirt agus bíonn céilithe san oíche. Tá struchtúr traenála ceannasaíochta ag Coláiste na bhFiann a mhúineann forbairt sóisialta, freagracht agus neamhspleáchas do dhaoine óga.
Tá caoga club óige ar a dtugtar Cumann na bhFiann timpeall na tíre a thugann deis do dhaltaí a cuid Gaeilge a chleachtadh i rith na bliana. Bíonn imeachtaí mhóra agus turais as baile eagraithe do dhaltaí na gclubanna seo.
Milano. Is í Milano an dara cathair is mó san Iodáil agus príomhchathair réigiún Lombardia. Tá 1,308,000 duine ina gcónaí ann.
Brian Moore. B'úrscéalaí é Brian Moore (25 Lúnasa, 1921 – 11 Eanáir, 1999). D'fhoilsigh sé fiche úrscéal agus ainmniodh é ar ghearrliosta Duais Booker trí huaire. D'oibrigh sé chomh maith mar scríbhneoir scripte scannáin.
Rugadh agus tógadh Moore i mBéal Feirste, Tuaisceart na hÉireann duine de naonúr clainne. Chuaigh sé ar imirce chun Montreal, Ceanada sa bhliain 1948. Bhí sé ag obair leis an Montreal Gazette mar thuairisceoir agus thosaigh sé ag scríobh úrscéalta. Bronnadh saoránacht Ceanadach air, rud a choinnigh sé fiú amháin nuair a bhog sé go Nua-Eabhrac sa bhliain 1959. Bhog sé go California lena bhean nua sa bhliain 1967
Fuair Brian Moore bás ina bhaile i Malibu, California sa bhliain 1999.
An Soitheach Naofa. Is é an Soitheach Naofa, de réir mhiotaseolaíocht na Meánaoise, ná an soitheach as ar ith Íosa Críost a bhéile deireanach lena chuid deisceabal. Chreidtí go forleathan sa Meánaois go raibh cumhacht mhíorúilteach sa Soitheach Naofa. Dá réir sin, chum filí agus scríbhneoirí na Meánaoise cuid mhaith scéalta nó laoithe eipiceacha faoi ridirí a chuaigh ar lorg an tSoithigh Naofa. 
Sa bhliain 1953, chuir Institiúid Ard-Léinn Bhaile Átha Cliath in eagar "Lorgaireacht an tSoidhigh Naomhtha" ("Lorgaireacht an tSoithigh Naofa" i nGaeilge an lae inniu), leagan den scéal a scríobhadh i Nua-Ghaeilge Chlasaiceach sa chúigiú haois déag. Aistriúchán ón bhFraincis atá i gceist, go bunúsach. Mar sin féin, is dealraitheach go bhfuil móitíf réamh-Chríostaí de chuid na gCeilteach measctha tríd na téamaí Críostaí sna scéalta faoin Soitheach Naofa, ós rud é gur chreid na Ceiltigh go raibh corcáin nó soithí ann a raibh cumhacht mhíorúilteach iontu.
Seanfhocal. Abairt ghonta is ea an seanfhocal a úsáidtear sa ghnáthchaint le fírinne a chur in iúl atá bunaithe ar shaoltaithí an chine dhaonna nó ar thuiscint thraidisiúnta an duine ar an saol. 
Meafar a bhíonn i gceist le seanfhocal go minic. Tá a cuid seanfhocal féin ag gach teanga, ach bíonn seanfhocail mhaithe ag dul ó theanga go teanga, cosúil leis na seanscéalta. Cuid mhaith de na seanfhocail choitianta Éireannacha, is féidir iad a fháil beagnach focal ar fhocal i dteangacha nach bhfuil lúb ghaoil acu leis an nGaeilge ná leis an mBéarla.
Alexander Ulyanov. Réabhlóidí sóisialach Rúiseach ba ea Aleksandr Ilyich Ulyanov (Rúisis: Александр Ильич Ульянов) (12 Aibreán 1866 – 8 Bealtaine 1887). Deartháir do Vlaidímír Léinín ba ea é. 
Cuireadh chun báis é i Mí na Bealtaine 1887 le ceathrar eile a chuaigh i gconradh ceilge leis an Sár, Alastair III, a fheallmharú.
Alexander Kerensky. Polaiteoir Rúiseach ab ea Alexander Kerensky (Rúisis: Алекса́ндр Фёдорович Ке́ренский, Aleksandr Fëdorovič Kerenskij; 4 Bealtaine 1881 – 11 Meitheamh 1970 i Nua Eabharc), idir oifigeach agus réabhlóidí. Bhí sé i gceannas ar Shóivéid Petrograd ar dtús, agus ansin ar Rialtas Sealadach na Rúise i ndiaidh Réabhlóid na Feabhra. 
An rialtas sealadach, 1917.
B'é an fhadhb a bhain leis an rialtas seo ná nár éirigh siad as an gcogadh, cé go raibh tuirse ar mhuintir na Rúise ar fad i ndiaidh bhlianta fada an chogaidh. Ó bhí na Boilséivigh ag gealladh síochána, fuair siad cuid mhaith tacaíochta dá gcuid iarrachtaí an Rialtas Sealadach a chur ar ceal. 
Bhí Kerensky ag déanamh a dhíchill leis na saighdiúirí a choinneáil i mbun troda, agus ní raibh caill ar bith air mar óráidí. Spreag sé an t-arm an uair dheireannach i rith an ionsaí i Mí Iúil. Ar dtús, bhí ag éirí leo, ach diaidh i ndiaidh, thráigh an soláthar orthu, agus bhí na Gearmánaigh ábalta an t-ionsaí a stopadh.
Nuair a bhí teipthe ar an ionsaí, thosaigh an t-arm ag titim as a chéile le linn na "laethanta i Mí Iúil", mar is gnách a thabhairt ar an tréimhse i ndiaidh na teipe. Chuathas ar stailc ina lán áiteanna, agus thosaigh na trioblóidí sna cathracha. D'fhéach Kerensky leis na Boilséivigh a chaitheamh i dtóin phríosúin, ach ní raibh na ginearáil róshásta comhoibriú leis a thuilleadh. Ansin, chinn an Ginearál Lavr Kornilov ar Chathair Pheadair a ghabháil "leis an tsíocháin a chur ar bun arís". 
B'fhearr le Kerensky na Boilséivigh féin ná deachtóireacht Kornilov, agus mar sin, scaoil sé saor na Boilséivigh arís eile, le go gcabhróidís leis "coup d'état" an ghinearáil a chosc. Ansin, thréig na Cosacaigh Kornilov, agus ní raibh arm ag an nginearál a thuilleadh.
Réabhlóid Dheireadh Fómhair.
Cúpla seachtain i ndiaidh na heachtra seo, shealbhaigh Lenin agus na Boilséivigh an chumhacht sa Rúise i Réabhlóid Dheireadh Fómhair. D'éalaigh Kerensky ón gcathair nuair a chonaic sé céard a bhí ag tarlú, agus d'fhág sé an chuid eile den Rialtas Sealadach sáinnithe sa Phálás Geimhridh. 
Tearmann.
Theith Kerensky as an tír nuair a shealbhaigh na Boilséivigh an chumhacht. Fuair sé tearmann ar dtús sa Fhrainc. Theith sé arís sa bhliain 1940 nuair a bhrisih an Dara Cogadh Domhanda amach. 
Lonnaigh Kerensky sna Stáit Aontaithe agus d'fhan sé ansin a raibh fágtha dá shaol. Bhí sé ag léachtóireacht faoi stair na Rúise, agus scríobh sé cúpla leabhar faoin Rúis agus faoi imeachtaí na réabhlóide. 
D'éag Kerensky i Nua-Eabhrac sa bhliain 1970 (artairiscléaróis).
Ulyanovsk. Is cathair é Ulyanovsk (Rúisis: Улья́новск) sa Rúis atá suite ar bhruach an Volga. Tugtar an t-ainm Simbirsk (Симби́рск) uirthi cheana féin. Rugadh Vlaidímír Léinín ann.
Orhan Pamuk. Úrscéalaí Turcach is ea Ferit Orhan Pamuk (a rugadh ar 7 Meitheamh, 1952 in Iostanbúl, an Tuirc). Cleachtann sé stíl insinte iarnua-aoiseach ina chuid scríbhinní, agus cuireadh níos mó ná dhá scór teanga ar leabhair dá chuid. 
Bronnadh Duais Nobel na Litríochta ar Pamuk ar 12 Deireadh Fómhair 2006, agus b'é an chéad duaiseoir Turcach é riamh.
Saol.
Saolaíodh do lánúin réasúnta saibhir é, agus chuaigh sé ar scoil Mheiriceánach in Iostanbúl, Coláiste Robert. Theastaigh óna mhuintir go rachadh sé le hinnealtóireacht nó le hailtireacht, agus chaith sé trí bliana ag staidéar ailtireachta in Ollscoil Teicneolaíochta Iostanbúl, ach níor thaitin an tslí bheatha leis, agus d'éirigh sé as an ollscoil sula raibh céim bainte amach aige. Ansin, chuaigh sé ag foghlaim iriseoireachta in Ollscoil Iostanbúl, agus an iarracht sin, níor fhág sé an cúrsa léinn gan chríochnú. Sna hochtóidí, chaith sé roinnt blianta ag léachtóireacht i Meiriceá, in Ollscoil Columbia agus Ollscoil Iowa. 
Bhí sé pósta ar Aylin Türegün ón mbliain 1982 ar aghaidh, ach má bhí féin, fuair an lánúin colscaradh sa bhliain 2001. Saolaíodh iníon amháin dóibh, Rüya ("Brionglóid" - nó "Aisling"). Tá deartháir ag an scríbhneoir, Şevket Pamuk, atá ina staraí aithnidiúil, agus é ag léachtóireacht in Ollscoil Boğaziçi, an ollscoil is airde meas sa Tuirc.
Chuaigh Orhan Pamuk i mbun pinn sa bhliain 1974. An chéad úrscéal a scríobh sé, "Karanlık ve Işık" ("Dorchadas agus Solas"), bhuaigh sé Comórtas Úrscéalaíochta Cló Milliyet sa bhliain 1979, cé gurbh éigean dó an duais a roinnt le scríbhneoir eile. Foilsíodh an t-úrscéal sa bhliain 1982 faoin teideal "Cevdet Bey ve Oğulları" ("An tUasal Cevdet agus a Chlann Mhac"), agus i ndiaidh a fhoilsithe, thabhaigh sé duais eile fós don scríbhneoir. Ach, le fírinne, níor scríobh sé leabhar sna hochtóidí gan duais éigin a bhaint amach, agus bhí ag éirí leis chomh gleoite is gur cuireadh sonrú ann sa choigríoch féin. 
I dtús a chaithréime, b'fhearr leis cur síos nádúraíoch a thabhairt ar an saol. De réir a chéile, áfach, thosaigh sé ag baint úsáid as teicnící iarnua-aoiseacha, agus é ag éirí níos muiníní as féin mar scríbhneoir. Cé go raibh ardmheas na gcriticeoirí air, thóg sé beagáinín níos mó ama air súil an lucht léitheoireachta a tharraingt air féin. An t-úrscéal a d'fhoilsigh sé i dtús na nóchaidí, áfach, "Kara Kitap" ("An Leabhar Dubh"), bhí sé i mbéal an phobail ar fud na Tuirce, chomh casta, chomh saibhir agus a bhí sé, mar lón léitheoireachta. Sa bhliain 1992, scannánaigh duine de stiúrthóirí móra na Tuirce, Ömer Kavur, é faoin teideal "Gizli Yüz" ("An Aghaidh Cheilte").
UNIX. Is córas oibriúcháin ríomhaireachta é Unix nó UNIX, a forbraíodh ar dtús sna 1960í agus na 1970í. Iad siúd a d'fhorbair é, bhí siad ag obair do AT&amp;T i Bell Labs. Ina measc bhí daoine ar nós Ken Thompson, Dennis Ritchie, agus Douglas McIlroy. 
Is féidir córais Unix an lae inniu a roinnt i mbrainsí difriúla, agus iad forbartha thar na blianta ag AT&amp;T, chomh maith le díoltóirí tráchtála éagsúla agus eagraíochtaí neamhbhrabúis.
Uathphíolóta. Is é is uathphíolóta ann ná gléas teicniúil - meicniúil, leictreonach nó hiodrálach - a úsáidtear le gléas siúil nó cóir thaistil, eitleán ach go háirithe, a threorú nó a choinneáil ar a seanbhealach gan aon duine a bheith ag teastáil lena oibriú.
Nuair a thosaigh an t-aerthrácht agus an t-aeriompar ag teacht ar an bhfód, b'éigean don phíolóta an t-eitleán a oibriú agus a airde a choinneáil uirthi gan stad gan staonadh. Is luath a thuirseofá den chineál sin oibre, agus mar sin, bhí sás teicniúil ag teastáil a d'fhreastlódh ar chuid de ghnáthaimh na heitleoireachta go huathoibríoch.
Tháinig an chéad uathphíolóta le haghaidh eitleáin in úsáid sa bhliain 1914. B'é an gnólacht úd Sperry Corporation a d'fhorbair é ón mbliain 1912 ar aghaidh. Sa bhliain 1914, thaispeáin Elmer Sperry, bunaitheoir an chomhlachta, go raibh sé chomh muiníneach as a ghléas is go bhféadfadh sé a lámha a choinneáil san aer agus é ina shuí i gcábán an eitleáin. Sa chéad uathphíolóta seo, bhí léaslíne thacair ghíreascópach agus compás maighnéadach nasctha le stiúir, ardaitheoir agus ailearáin a bhí á n-oibriú go hiodrálach. Cheadaigh sé don eitleán a seanbhealach a choinneáil de réir compáis gan chuidiú ón eitleoir. Mar sin, bhain sé ochtó faoin gcéad de ghnáthoibreacha na heitilte de ghuailleacha an duine. Inniu féin, is é an cineál seo uathphíolóta is mó a úsáidtear.
Na huathphíolótaí a bhíonn ar bhord eitleáin an lae inniu, is follasach go bhfuil siad i dtuilleamaí bogearraí ríomhaire, agus iad in ann an eitilt a dhéanamh ó rúidbhealach go rúidbhealach, idir dhul in airde, thaisteal, agus thuirlingt, ionas nach bhfágtar faoin eitleoir féin go bunúsach ach an t-inleadh a dhéanamh. Ar ndóigh, níl na huathphíolótaí ábalta imeachtaí nua nó dainséaracha a láimhseáil chomh haclaí leis an duine daonna, ach ón taobh eile de, ní bhíonn an píolóta daonna ábalta breosla a spáráil mar a bhíonn na huathphíolótaí.
Duais Jussi. Is í Duais Jussi (Fionlainnis: "Jussi-palkinto" nó "Jussi-patsas") duais bhliantúil scannánaíochta na Fionlainne. Bronnadh na duaiseanna an chéad uair sa bhliain 1944.
Don Quixote. Is é Don Cíochótae (teideal iomlán Spáinnise: ""'El ingenioso hidalgo Don Quixote de la Mancha""' ("An fear uasal saoithiúil Don Quixote ó La Mancha")) príomhshaothar na litríochta Spáinní. 
B'é Miguel de Cervantes a scríobh an t-úrscéal seo. Tháinig an chéad imleabhar amach sa bhliain 1604, agus foilsíodh an dara himleabhar deich mbliana ina dhiaidh sin.
Ábhar.
Is é is ábhar don leabhar ná eachtraí Don Quixote, fear simplí a léigh an oiread sin scéalta faoi éachtaí na ridirí fáin is gur chaill sé a chiall, agus gur chinn sé ar dhul le ridireacht é féin, an domhan mór a thaisteal, mná uaisle a chosaint agus troid a chur ar arrachtaigh agus ar bhithiúnaigh. 
Is é "Sancho Panza" a leathbhádóir, fear atá chomh ciallmhar agus atá Don Quixote féin éigiallta, agus é ag baint an-suilt as eachtraí an "ridire" an chuid is mó den am.
Is amadán é Don Quixote agus is breallsún é Sancho Panza ach is iad na daoine is ciallmhaire sa leabhar na daoine a chastar orainn fan na slí: lucht óstán, cailíní aimsire, aoirí caorach, fánaithe triallta an róid, agus muintir a bhaile féin. Tá carachtair an leabhair trí chéile, a bheag nó a mhór, cruálach, brúidiúil, garbh, tútach, tuatach, tuaipliseach, tuaifisceach.
Stíl.
"Sórt mistéire ann féin é cáil Don Quixote. Eachtra gan chruth, gan fhoirm, gan stiúir é. Tá an greann ann maol agus leathan agus ar easpa caolchúise. Fág caolú na Spáinnise siar isteach sna haistriúcháin as an áireamh ní bhrisfear tónacha an tsaoil le teann rachtanna gáirí, agus is cuma nó drochshlaipisteáil as scannán de chuid Charlie Chaplin sciar maith de na himeachtaí.
Scríobh Cervantes a shaothar ceann ar aghaidh, gan aon smaoineamh puinn a chaitheamh cá raibh deireadh an aistir; agus maidir leis an rud a dtugtar "struchtúr" go gránna anois air, ní aithneodh sé a leithéid dá dtitfeadh sé anuas mar a bheadh muileann gaoithe ar a cheann go maolbhlagaideach.
Tionchar.
Aistríodh Don Quixote láithreach go teangacha na mór-roinne, don Bhéarla in 1612, don Iodáilis in 1622, don Dúitsis in 1657, gan trácht ar leaganacha giorraithe sa Ghearmáinis, sa Rúisis thart faoin am gcéanna. 
Téamaí.
Baineann Don Quixote leis an aighneas idir an saol réadach agus saol na samhlaíochta; nó leis an tsíorchoimhlint idir an talamh anseo faoinár gcosa, agus an t-idéalachas neamhinsroichte mar bháire amuigh ansin. "Tá sin ann, gan amhras. Ach maireann sé gan buíochas le míniú ar bith mar é."
Maireann sé toisc go bhfuil spleodar ann, mar atá spleodar in Máirtín Ó Cadhain, nó Pádraig Ó Ciobháin. Is de bharr an spleodair sin atá sé ag marcaíocht ar a dhroch-chapall bacach inár measc ó shin i leith.
As Gaeilge.
Tá lua ar an leabhar in Eachtra Thaidhg Dhuibh Uí Chróinín san 17ú haois sa Ghaeilge.
D'fhoilsigh an tAthair Peadar Ua Laoghaire leagan giorraithe Gaeilge den leabhar faoin teideal Don Cíochótae, a foilsíodh i dtús na haoise seo caite.
Léigh freisin.
Miguel de Cervantes: "Don Cíochotae". An tAthair Peadar Ó Laoghaire a d'aistrigh agus a ghiorraigh. Eagarthóir: Gabriel Rosenstock. Cló Thalbóid, Baile Átha Cliath 2001.
Fenerbahçe Spor Kulübü. Is club spóirt ó Iostanbúl sa Tuirc é Fenerbahçe Spor Kulübü. Bunaíodh an club i 1907. Imríonn an fhoireann pheile a cuid cluichí sa staid "Sükrü Saracoglu Stadı" (Waldstadion) (do 50,530) in Iostanbúl. Bhí an staid ina óstach do chluiche ceannais UEFA sa bhliain 2009.
Gás na Coiribe. Is gáscheantar é Gás na Coiribe (nó Ghort na Coiribe) a luíonn siar ó thuaidh de chósta na hÉireann, timpeall 80km ó Cheann Iorrais i gCo. Mhaigh Eo. Tugtar "Tionscanamh Ghás Aiceanta na Coiribe" ar an tionscnamh scaití. 
Stair.
Meastar go dtéann stair an gháis siar 250 milliún bliain go dtí an t-am ar leag na haibhneacha síos an ghaineamh as a d'freascair an gás i riocht a chruthaithe.
Fuair comhlacht darb ainm Enterprise Oil ceadúnas taiscéalaithe don fharraige siar ó thuaidh d'Éirinn i 1993. Sa bhliain 1996 tháinig siad ar Mhaigh Gháis Aiceanta na Coiribe agus ina dhiaidh sin, fuair an comhlacht ilnáisiúnta Shell, Statoil agus Marathon Oil sealúchas ar Enterprise Oil sa bhliain 2002. 
I 1997, bhí an chéad tobar meastacháin tochailte. Cinneadh go raibh toirt inchumasach agus inluachta inti i dtéarmaí tráchtála agus cuireadh tús leis an bpróiséas le ceadaithe pleanála agus reachtúla a fháil.
Chinn Shell ar lárionad próiseála a thógáil ar an dtír, le nasc faoi ard-bhrú idir an gáscheantar is an scaglann. Chuaigh Cúigear Ros Dumhach chun príosúin. Cuireadh feachtas Shell chun Sáile ar bun chun tacú leis na fir. Bhí a lán fearg ag daoine sna 2000idí ag na téarmaí a bhfuair na comhlachtaí (mar shampla, bhí siad ábalta na costais taisceálaithe agus foirgneamh a dhíscríobh in aghaidh cáin).
Inniu.
Sa bhliain 2015, bronnadh ceadúnas ar Shell chun gás a thabhairt i dtír (ach le raon coinníollacha maidir lena úsáid). Beidh Gort na Coiribe ídithe i gceann cúpla bliain.
Liguria. Is réigiún in iarthuaisceart na hIodáile é Liguria. Tá thart ar 1,610,000 duine ina gcónaí sa réigiún (2010). Is é Genova an phríomhchathair, agus tá achar de thimpeall 5,420 km² aici.
Genova. Is cathair agus port í Genova, lonnaithe in iarthuaisceart na hIodáile. Is í príomhchathair réigiún Liguria í freisin.
John Wayne. Ba aisteoir Meiriceánach é John Wayne (26 Bealtaine 1907 – 11 Meitheamh 1979), a rugadh faoin ainm Marion Robert Morrison. Thosaigh sé ag aisteoireacht i scannáin gan focail sna 1920í agus ba laoch na scannán é ó na 1940í go dtí na 1970í. Bhí aithne air mar gheall ar a chuid rólanna i scannáin buachaillí bó agus faoin Dara Cogadh Domhanda.
Ailse ghoile ba thrúig bháis dó ar an 11 Meitheamh 1979 agus in aois 72 bliain dó.
The Green Berets (Scannán). Is scannán ó 1968 é The Green Berets. Is iad John Wayne, David Janssen agus Jim Hutton na príomhaisteoirí sa scannán seo faoi stiúir Ray Kellogg agus John Wayne. Roghnaíonn an Coirnéal Mike Kirby dhá fhoireann Green Berets do mhisean i Vítneam Theas (le linn Dhara Cogadh na hInde-Síne). Bíonn orthu ar dtús campa a chosaint ón namhaid atá ag déanamh iarracht seilbh a ghlacadh air agus an dara misean a bhíonn acu ná Ginearál as Tuaisceart Vítneam a fhuadach.